Papersnake/gushiwen huggingface dataset:
七夕
王禹偁（宋代）

去年七月七，直庐闲独坐。
西日下紫微，东窗晖青琐。
露柳蜩忽鸣，风帘燕频过。
寂寂红药階，槿花开一朵。
时清无诏诰，性澹忘物我。
兀然何所营，横枕通中卧。
梦入无何乡，蛱蝶甚幺麽。
孰谓处深严，自得放匍惰。
中官传宣旨，御诗令属和。
惊起俨衣冠，拜舞苍苔破。
逸翰龙蛇走，雅调金石播。
洋洋百世音，乃赓强牵课。
暮随丞相出，自谓天上堕。
归来备乞巧，酒肴间瓜果。
海物杂时味，罗列繁且夥。
家人乐熙熙，儿戏舞娑娑。
宠辱方若惊，倚伏忽成祸。
九月谪商於，羁縻复穷饿。
凤仪困鸱吓，骥足翻鱉跛。
山城已僻陋，旅舍甚丛脞。
夏旱麦禾死，春霜花木挫。
吾亲极衰耄，吾命何轗轲。
稚子啼我前，孺人病我左。
玄发半凋落，紫绶空垂拖。
客计鱼脱泉，年光蚁旋磨。
昨夜枕簟凉，西郊忽流火。
河汉势清浅，牛女姿婀娜。
商土本硗瘠，商民久劳瘅。
霜旱固不支，水潦复无柰。
居人且艰食，行商不通货。
郡小数千家，今夕唯愁呵。
吾儿索来禽，倾市得一颗。
举家成大笑，愁眉略舒軃。
自念一岁间，荣辱两偏颇。
赖大道依据，故得心安妥。
穷乎止旅人，达也登王佐。
匏瓜从系滞，糠粃任扬簸。
批凤不足言，失马聊自贺。
委顺信吾生，无可无不可。
题黄鹤不樵画匡不读书图
吕诚（元代）

黄鹤不人美如玉，长年爱不看不足。醉拈秃笔扫秋光，割截匡不云一幅。

诗豪每忆青莲仙，结巢读书长醉眠。我欲因之揽秀色，双凫飞堕香炉前。
仙岩行
白玉蟾（宋代）

醉携七尺霜前行，云锦山前湾几曲。
溪头秋雨添寒绿，蛟龙冷浸一壶玉。
蓼花锦岸红欲流，稻田高下铺棋局。
碧岩耸出碧天半，鸟不敢飞缩双足。
古洞无人石酒酢，峭壁仙仓积天粟。
老稍指顾犹惊呼，神刓鬼划出岩谷。
捣药声乾人已仙，万丈丹井一泓泉。
风击古松飞翠盖，日射苍苔铸绿钱。
藤萝拽树擘轻烟，黄鹤一去今何年。
天欲夕阳空鸣蝉，夜深岭月向谁圆。
古寺老屋留数椽，残僧一二掩柴门。
铁像面壁萧萧然，瓦炉无火古殿前。
寒鸦到窗檐息溜，暮云衰草觉山瘦。
楮衾不暖不成眠，虎声入耳猿声又。
几点疎星落梧桐，丹峦紫壑高相斗。
何当汗漫跨青牛，晓露泠泠白玉楼。
答客
刘克庄（宋代）

谁谓贫难忍，三年闭户居。
老兵能合药，小仆会抄书。
白发羞弹铗，青山去荷锄。
既于吟得趣，功业合乘除。
和许秀才见赠许病目良苦
李彭（宋代）

木末鸦啼负郭村，无人白昼掩柴门。诗来或作破客梦，语妙直堪排帝阍。

抱瘵端如叔夜懒，幽怀思对阮生论。何时还子读书眼，解脱无根须返元。
句
愈上人（宋代）

闲伴孤云自在飞。
观美人
施肩吾（唐代）

漆点双眸鬓绕蝉，长留白雪占胸前。

爱将红袖遮娇笑，往往偷开水上莲。
甲午六月卧病柔川呈地主五首 其五
潘伯脩（元代）

杨溪积雨绿于苔，乱竹梢梢不遣栽。自爱水风横笛语，欲乘秋遣刺船来。

眠从朱老诗浇泼，书及黄郎使往回。困饿只馀皮骨在，故人初见恐惊猜。
覃恩再锡
梁崇廷（明代）

枫庭颁巽命，秘阁涣丝纶。帝泽原高厚，恩波及小臣。

百里始通籍，凤诰荣吾亲。今晋白云司，坭封赉锡频。

十年知郑重，五色更加珍。星署瑶光转，龙楼睿藻新。

凉德荷殊眷，何以答丹宸。
春日大醉再寄孙七政七政每骂我
吴孺子（明代）

旬日江村外，香醪困死人。
眼随他是甚，心与我何亲。
骂有官人口，闲多处士身。
交交黄鸟乱，无赖十分春。
寿张守 其一
赵彦端（宋代）

堂堂天上张公子，龙剑分光自斗牛。海上忽归槎万里，云间未放月中秋。

才为汉殿无双手，恩到闽山第一州。亦有人言识仙骨，只看何日议封留。
舟中杂感二首 其二
徐倬（明代）

雀啄黄花满眼蒿，雁连云影下空濠。投人自贱隋明月，无褐空思秦复陶。

碣石寒砧催玉露，广陵秋树接银涛。应知雨雪前途盛，岁暮谁怜左伯桃？
婕妤怨
陈标（唐代）

掌上恩移玉帐空，香珠满眼泣春风。飘零怨柳凋眉翠，

狼藉愁春坠脸红。凤辇只应三殿北，鸾声不向五湖中。

笙歌处处回天眷，独自无情长信宫。
寄上赵南仲枢密
戴复古（宋代）

贵为公相不如归，一夕飘然去不知。
乐在五湖风月底，扁舟载酒对西施。
玉龙垂钓
李好文（元代）

玉龙柳芽新，老者蒲席闵。
水晕波凌动。一杆出金鳞。
于王抚军座送客
陶渊明（魏晋）

秋日凄且厉，百卉具已腓。
爰以履霜节，登高饯将归。
寒气冒山泽，游云倏无依。
洲渚四缅邈，风水互乖违。
瞻夕欣良宴，离言聿云悲。
晨鸟暮来还，悬车敛馀辉。
逝止判殊路，旋驾怅迟迟。
目送回舟远，情随万化遗。
题资福院平绿轩
辅广（宋代）

名区与利垄，羊肠竞攀跻。谁能为芳草，四旷成幽栖。

春风一凭栏，秀色无高低。山遥不作障，水近何妨堤。

只恐金气寒，黄枯变碧萋。坐令群目惊，有似七圣迷。

人心无天游，六凿相攘挤。但于平处观，众有何端倪。

日月互宾送，景物随乖暌。彼昏如执著，惟君试金篦。
秋日漫兴
周之瑛（清代）

越罗轻袷未装绵，坐傍蕉窗欲雨天。药裹有灵何碍病，华胥无梦不求仙。

每因易感秋多瘦，苦为耽吟夜损眠。欲展《骚经》吊湘客，博山先爇水沈烟。
代百舌答
潘牥（宋代）

祸福无门未可凭，天教有口可无声。
莫嫌口解为身累，雁不能鸣反自烹。
石龙人日山行 其一
乌斯道（明代）

坡坂屡崇卑，上马复下马。老怀虽云壮，奈此筋力寡。

解鞍憩繁阴，纡郁聊自写。所遭无仙凡，所思何取舍。

苍藤缀流苏，鸣禽咏风雅。白云自西来，故作忘形者。
次韵李大著春日杂诗十首
喻良能（宋代）

帝里春仍好，风和昼漏迟。
但怀三釜乐，遑恤北山移。
老大谙斑戏，空疏愧色丝。
平生杜陵老，耿耿寸心知。
驼山秋晚二首 其二
周紫芝（宋代）

溪边茅屋知谁家，门前水落溪露沙。枯藤绕屋挂秋实，黑如点漆红丹砂。

蜀葵花空已收子，鸡冠树高犹有花。客来倚杖主人出，屋头日暖听蜂衙。
履道书斋植竹甚茂用韵寄之十首 其二
释德洪（宋代）

笑笑解衣处，酒后耳先热。笔端走精神，叶叶无差别。
徙居祖印寺
赵蕃（宋代）

十载依脩竹，今秋始一辞。琴书与俱载，风月故长随。

四海均为寓，旁观莫浪疑。全家肯同住，未愧鹿门期。
朱粹索诗作三绝谢之
陈造（宋代）

因循不试推敲手，日月消磨簿领间。
旧故书来尽新作，穷儿券负几时还。
玉楼春
欧阳修（宋代）

红条约束琼肌稳。拍碎香檀催急衮。陇头呜咽水声繁，叶下间关莺语近。美人才子传芳信。明月清风伤别恨。未知何处有知音，常为此情留此恨。
桃源
陆游（宋代）

木缺桥横一径微，断烟残霭晚霏霏。
十年倦客明双眼，五月游人换夹衣。
翠峡束成寒练静，苍崖溅落素鲛飞。
尔来自笑痴顽甚，著处吟哦不记归。
题显孝南山寺
赵企（宋代）

背日西来眼界明，隔溪遥见梵王城。
旌旗夹道蔽山影，笳鼓入林闻谷声。
青鸟向人疑有意，白云迎客不无情。
夕阳临水共归去，明日纷纷尘事生。
归国谣·双脸
温庭筠（唐代）

双脸，小凤战蓖金飐艳。舞衣无力风敛，藕丝秋色染。
锦帐绣帷斜掩，露珠清晓簟，粉心黄蕊花靥，黛眉山两点。
寄陈仲山 其三
许景衡（宋代）

昏昏烟土客京华，节物惊心祇自嗟。一饱徒饕太仓粟，十年不见故园花。

躬耕舒啸今方决，卜筑横塘尚未涯。夫子元无疗饥药，待从方士饭朝霞。
白羊同行五六登无尽墓入义方传庆寺读钟离公所书两句赠八琼张子高碑及吕公来访事程教有诗次其韵 其一
洪咨夔（宋代）

钟离权约同烧汞，吕洞宾呼共屑琼。便合身随笙鹤去，底须冠剑葬空茔。
越调·斗鹌鹑·冬景
苏彦文（元代）

地冷天寒，阴风乱刮。岁久冬深，严霜遍撒。夜永更长，寒浸卧榻。梦不成，愁转加。杳杳冥冥，潇潇洒洒。

【紫花儿序】早是我衣服破碎，铺盖单薄，冻的我手脚酸麻，冷弯做一块，听鼓打三挝。天那，几时捱的鸡儿叫更儿尽点儿煞。晓钟打罢，巴到天明，刬地波查。

【秃厮儿】这天晴不得一时半霎，寒凛冽走石飞沙，阴云黯淡闭日华。布四野，满长空、天涯。

【圣药王】脚又滑，手又麻，乱纷纷瑞雪舞梨花。情绪杂，囊箧乏。若老天全不可怜吧，冻钦钦怎行踏！

【紫花儿序】这雪袁安难卧，蒙正回窑，买臣还家。退之不爱，浩然休夸。真佳，江上渔翁罢了钓槎，便休题晚来堪画。休强呵映雪读书，且免了这扫雪烹茶。

【尾声】最怕的是檐前头倒把冰锥挂，喜端午愁逢腊八。巧手匠雪狮儿一千般成，我盼的是泥牛儿四九里打。
韩魏公生日
强至（宋代）

上公拜表请休官，中使传宣未听閒。
雍府遥兼新节镇，邺城重领旧山川。
左弧共记生贤始，右席谁居献寿间。
阴施在人天报远，蟠桃三熟鬓毛斑。
受登极恩诏充贡北上
欧主遇（明代）

凤书遥出诏开元，龙德朝飞奉至尊。坐辟浮云悬日月，兴歌湛至洽乾坤。

千金燕市多收士，三刖陵阳亦受恩。闻道辟雍临幸早，圜观讲幄动桥门。
题李平父画黄山蹇驴诗图二首 其一
赵秉文（金朝）

浮光林杪水参差，意想先生得句时。千古黄山山下路，蹇驴不是少人骑。
和人乞朱樱十首
廖行之（宋代）

当年上苑得殊观，尔许匀圆讶走盘。
容易香山白居士，漫同樊素等闲看。
送张子公
吕陶（宋代）

康定用兵日，府谷尤孤危。属当治安久，多事尽废隳。

三面枕贼境，平易如通逵。重城辄议葺，浮论多背驰。

贤哉光禄公，定虑先本基。百堵大兴作，据险成藩篱。

城完贼已至，善守莫敢窥。泉源众所汲，公为亲解围。

兵势弱不振，公能屡张威。贼退城可处，生聚始有归。

于今三十年，功勋书鼎彝。边人每记忆，言者感涕挥。

近日羽书至，讨伐加羌夷。庙算出帷幄，王师整熊罴。

壮夫思报国，志士窃忧时。寒日朝惨淡，凄风夜号悲。

昔人何卓荦，往事可追维。夫君实贤嗣，仕宦图奋飞。

家声贵不坠，儒学当有为。归欤自磨砺，门阀增光辉。
查元信饷日铸茶因用其韵感叹旧游
项安世（宋代）

芒鞋冲雨上茶园，绿发晞风正少年。
重见灵光元好在，却循双鬓已苍然。
芽生日铸无多树，瓶采千山自昔年。
小碾芽心成雪后，微铺瓶顶便天然。
汝坟蒙从弟楚材见赠，时郊将入秦，楚材适楚
孟郊（唐代）

朝为主人心，暮为行客吟。汝水忽凄咽，汝风流苦音。

北阙秦门高，南路楚石深。分泪洒白日，离肠绕青岑。

何以寄远怀，黄鹤能相寻。
江滨晚霁
戴炳（宋代）

十里平沙路，人行晚霁间。水光涵远树，云影度空山。

吹浪江豚怒，摩霄野鹤闲。渔翁醉吹笛，小艇泊前湾。
赠林信夫
刘克庄（宋代）

昔日相师今画师，依然红颊映霜髭。
懒为阅世青白眼，写出无声水墨诗。
胸次九流人物镜，笔端三友岁寒枝。
刺桐城里多豪贵，绝艺何忧不见知。
贞松白雪轩分韵
倪瓒（元代）

境静尘虑清，雨馀山光变。池馆閟虚閒，琴樽申缱绻。

蔚哉春木荣，憩我飞翮倦。石间有题字，苔蚀已难辨。
读东坡集中有归去来兮辞集字诗喜其用韵仍集字和之 其四
顾应祥（明代）

窈窕丘园景，飞泉万壑奔。有时还问棹，无日不关门。

菊径寻诗杖，松风载酒尊。欣欣吾自得，稚趣老犹存。
落帽台
项安世（宋代）

分明屈子独醒愁，故作南华醉梦游。岂是晋人真爱酒，渠侬心事更悲秋。
经史阁四言诗
张衡（两汉）

玄黄氤氲，混沌未死。
道隐冥默，文郁雕跂。
蚩蚩熙熙。结绳而治。
谁凿七窈，鸿蒙拊髀。
马图鸟迹，彷佛文字。
羲轩勋华，授受一理。
典谟训话，浑浑无拟。
天生素王，躬服仁义。
宪章祖述，参赞经纬。
经揭日月，史严辞事。
九流说铃，诸子疣赘。
秦灰小厄，鲁壁阐秘。
白首齐生，口诵臆记。
枝叶扶疏，风流委靡。
汉兴购求，六经大奋。
舒向校雠，班马传纪。
尔雅同风，沿袭世次。
宋三百年，超轶姚姒。
际海薄天，声教渐被。
惟此东邑，蔼蔼多士。
孔墙巍巍，重屋丹绮。
群玉之府，五经之笥。
排签插架，堆案盈几。
藻饰皇猷，驰骋帝轨。
兰薰颜冉，玉洁曾史。
物忌太盛，道有中否。
何物坏宅，有士抱器。
坛荒杏老，墉鼠穴虺。
川竭珠逃，椟破玉毁。
炷灯拭案，篇壒燬。
观鹳雅鸦，鲁鱼亥豕。
斲轮糟粕，负蛉口耳。
忘筌舍蹄，出足弃履。
文未丧天，道不坠地。
起废者谁，孟母之子。
薄言采藻，於彼沼沚。
鸠工损资，不损廪饩。
榱桷得宜，轮奂有炜。
肩摩踵接，出入槐市。
非此乔木，畴克大庇。
非我宗匠，孰主张是。
祖有令德，世济其美。
休声日流，与道终始。
无题
毓俊（清代）

千岩秋气寒，半岭斜阳暮。
流连不下山，倚石看红树。
春晚即景用中表李越缦太常韵
陈寿祺（清代）

睡起静无事，茶香分外清。雨余飞燕重，风定落花轻。

草木有新意，轩窗爱晚晴。欣欣无可说，相对一忘情。
养牛叹
刘崧（元代）

田家养牛如养子，爱惜皮毛少鞭箠。一冬霜雪无青草，还喂盐羹龁糠秕。

全家性命系一牛，牛肥即喜瘦即愁。木阑土屋护乾煖，出入更防人夜偷。

乱来买牛如买马，典尽春衣酬买价。寸田尺土未得耕，军来牵牛谁敢争。

拦街号哭送牛去，青草空馀旧眠处。君看新来山寨军，前日亦是耕锄人。

即今打粮不耕土，身着牛皮食牛脯。
和王致君见寄望海亭诗
吴芾（宋代）

领客闲登木杪亭，坐来四面对峥嵘。
野田散漫高低绿，湖水瀰峥远近清。
览胜喜穷千里目，放怀笑引百壶倾。
酒阑未用忙归去，更看亭前海月明。
李伯纪丞相挽诗二首
张浚（宋代）

苍苍安可料，旧德奄重泉。
痛为黎民惜，谁扶大厦颠。
英风摩日月，正气返山川。
丙午功勋在，丰碑万口传。
华州周大夫宴席
李商隐（唐代）

郡斋何用酒如泉，饮德先时已醉眠。

若共门人推礼分，戴崇争得及彭宣。
西岭草堂图为誓上人作
释宗泐（明代）

摩云霄人不复见，高风独为今所羡。西岭东偏旧草堂，七百年来陵谷变。

有苾刍誓斯受经，草堂彷佛图丹青。灵隐山前天竺后，飞来小朵莲华层。

草堂住近呼猿洞，怪石嵌空树高耸。三生台畔秋月凉，九曲亭边春水动。

真观慈云两寂寞，猿声夜向峰头落。誓也溪翁白足徒，古人已矣今人作。

我昔年曾十三四，挟书晚出中峰寺。一气走上莲花层，两脚跳梁若奔兕。

于今老大空看图，江城鸱坐胡为乎。人间草堂何处无，只有西岭如西都。
和孙守
毛滂（宋代）

回首长城卧落霞，云开桂影过昏鸦。
不须更要千红翠，醉眼灯前已乱花。
代答
王安石（宋代）

破车伤马亦天成，所托虽高岂自营。
四海不无容足地，行人何事此中行。
东风第一枝
赵崇霄（宋代）

妒雪梅苏，迷烟柳醒，游丝轻飏新霁。卷帘看燕初归，步履为花早起。春来犹浅，便做出、十分春意。喜凤钗、才卸珠幡，早换巧梳描翠。

著数点、催花雨腻。更一番、递香风细。小莺欢暖调声，嫩蝶试晴舞翅。清欢易失，怕轻负、年芳流水。好趁间、共整吟鞯，日访桃寻李。
柳
晏殊（宋代）

河柳擅佳名，青条发红穗。
因愁百卉娇，强作芳菲意。
送召客
冯时行（宋代）

暮春送客朝明光，颠风吹花绕柂樯。
大江吞天日出没，赤心许国一苇航。
平生梦蹑螭龙尾，天门九重九万里。
一朝巨手开天关，丹极紫霄随步履。
儿辈端非五湖匹，国柄今归谢安石。
遥之别墅清昼长，笑拂楸枰行折屐。
共倾东海洗乾坤，景仁况是名公孙。
四郊多垒士之耻，富贵浮云何足论。
宦海十年风退鷁，我亦弹冠听推檄。
安能郁郁久居此，朔饥欲死心不死。
虞美人
郑元秀（宋代）

疏梅淡月年年好。景思今年早。迎长时节近佳辰。看取衮衣华发、尽麒麟。

酒中倒卧南山绿。起舞人如玉。风流椿树可怜生。长与柳枝桃叶、共青青。
九日
王安石（宋代）

九日无欢可得追，飘然随意历山陂。
蒋陵西井风烟惨，也有黄花一两枝。
南山
吕本中（宋代）

南山佳有馀，我病不自得。今日饮君家，把酒到曛黑。

秋风浩万顷，凉月挂江色。对此不能欢，何以消偪塞。

人生少如意，百语输一默。喜逢佳主人，略为解羁勒。

欢然有馀味，即此自温克。阳春内空洞，隐如一敌国。

世贤首阳饿，我爱郑朝穆。却怀三年艾，未尽一醉力。

青蝇鬨残暑，小雨频败北。渐须把蟹螯，莫讣舟摧抑。

君看女儿笑，终胜官事逼。残杯盖馀沥，慎勿贷鸡肋。

要看知我真，不独观酒德。
为茭桥居士作念念即佛颂
黄庭坚（宋代）

诸佛心内，众生心心作佛。众生心中，诸佛念念證真。

君言诸佛无相，山鬼窟里安葬。即今十二时中，是谁随波逐浪。
宽甸城西北有王将军墓相传为明季死绥者而碑仅四字不知其名诗以吊之
李超琼（清代）

六甸城头急皋鼓，六甸城西争战苦。城工未毕烽烟来，螳臂支撑安足数。

将军起家果何自，定许军中推壮士。一身战死不知名，剩有残碑留此地。

想当铁骑漫山时，深入重围尚不知。肉博短兵亲荡决，万人披靡看英姿。

瞋目奋呼重格斗，烈士沙场甘断脰。裹尸马革本初心，笑煞援师终不救。

归元先轸面如生，温序衔须怒未平。所部健儿齐恸哭，匆匆渴葬即佳城。

如何勒石惟留姓，猿鹤虫沙归一尽。家风不愧豹留皮，铁枪后裔多刚劲。

只今荒草深茸茸，鼪鼯窟穴通幽宫。达里未收刘綎骨，谁从边徼吊孤忠。
道室杂题
陆游（宋代）

山中有草名长生，丹砂可死金可成。
服之刀圭齿发换，要看东封告太平。
和江景吴寅长经理屯田道中见寄
苏葵（明代）

强追霜押窘于徊，天放檐花著意催。自昔到公金掷地，如今惭我釜鸣雷。

驱驰莫管青山讶，凋瘵真烦赤手培。王道本来嫌掊尅，曾将阡陌咎谁开。
读韩孝廉如琰讨闯贼檄 其一
屈大均（明代）

书生磨盾鼻，一檄似雷惊。讨贼呼臣子，倾家起甲兵。

时危宁爱死，力尽遂捐生。一片寒江水，怀沙但自明。
遣兴二首 其一
唐庚（宋代）

僧寺借经便大字，邻墙唤酒及新篘。三年于此得其理，一饱已还非所求。
即事
杜牧（唐代）

小院无人雨长苔，满庭修竹间疏槐。
春愁兀兀成幽梦，又被流莺唤醒来。
送查悔馀还乡兼寄贾奠坤二首 其一
佟法海（清代）

生平文字友，引疾得休官。老去身须惜，归来梦亦安。

江风吹浪急，山雨逐人寒。惟有怜同调，长嗟离别难。
冬昼作
孔平仲（宋代）

霜阴收欲尽，斑驳意初晴。渐喜山将出，只愁云更生。

鸟窥晡后屋，鸡唱午间城。灰拆红炉火，微煎傍耳鸣。
罗进文妻周娟抱子安同赴水死
杨士奇（明代）

东方有綵凤，雄雌鸣相和。诞生五色雏，巢在高树柯。

雄飞触虞缴，哀雌忧欲死。哀雌忧欲死，衔子忽堕水。

雄来脱虞缴，空巢委高枝。不见旧匹侣，孤悲无已时。

艰难两诀绝，苦哉谁为陈。君看罗氏妇，万古同酸辛。
清夜游西园
佘翔（明代）

水殿香风吹绮罗，金樽绿酒漾微波。西园词客陪雕辇，不醉其如明月何。
润州五州山
翁逢龙（宋代）

五州山下路，樵牧自成群。涧浅泉交径，岩高石碍云。

老松前代寺，异草贵人坟。更陟重冈望，江淮地势分。
颂古二十九首 其二十二
释师体（宋代）

强盗遭逢恶抵家，贼赃才败别无他。山藤彻骨令甘伏，反与渠侬贴面花。
浣溪沙·几共查梨到雪霜
苏轼（宋代）

几共查梨到雪霜，一经题品便生光，木奴何处避雌黄。
北客有来初未识，南金无价喜新尝，含滋嚼句齿牙香。
咏松
胡仲弓（宋代）

高风过岩麓，林杪撼潮海。
满地落松花，杖履袭清霭。
题虞氏外孙扇
李之仪（宋代）

处己莫辞三径陋，读书须及五车多。成吾宅相非吾志，直欲丘门备四科。
鄜延凯歌 其五
沈括（宋代）

旗队浑如锦绣堆，银装剑背打回回。先教净扫安西路，待向河源饮马来。
沁园春
张继先（宋代）

真一长存，太虚同体，妙门自开。既混元初判，两仪布景，复还根本，全藉灵台。浩气冲开，谷神滋化，渐觉神光空际来。幽绝处，听龙吟虎啸，蓦地风雷。

奇哉。妙道难猜。鲜点化、愚迷成大材。试与君说破，分明状似，蚌含渊月，秋兔怀胎。壮志男儿，当年高士，莫把身心惹世埃。功成后，任身居紫府，名列仙阶。
白水瀑布
郑珍（清代）

断岩千尺无去处，银河欲转上天去。水仙大笑且莫莫，恰好借渠写吾乐。

九龙浴佛雪照天，五剑挂壁霜冰山。美人乳花玉胸滑，神女佩带珠囊翻。

文章之妙避直露，自半以下成霏烟。银虹堕影饮谾谼，天马无声下神渊。

沫尘破散汤沸鼎，潭日荡漾金镕盘。白水瀑布信奇绝，占断黔中山水窟。

世无苏李两谪仙，江月海风谁解说。春风吹上观瀑亭，高岩深谷恍曾经。

手挹清泠洗凡耳，所不同心如白水。
寿周枢密四首
曾丰（宋代）

一气清绝处，坤元直西方。
公生受西气，戏笔俱文章。
北门逼西清，金仙侍玉皇。
凡遗不配踪，便是难老方。
郑佥判取苏黄门图史园囿文章鼓吹之语为韵见贻辄复赓载 其七
方岳（宋代）

吾仕竟三黜，吾气竭再鼓。百年会有极，等作一抔土。

宁当友鱼虾，勿谓怒豺虎。静中试遐观，一一皆自取。

但恨齿发衰，无力供保伍。结茅得幽深，杉竹自成坞。

食贫秋田少，酒不供小户。醒眼对佳山，日夕迭宾主。

有谈及世故，使我舌屡吐。常恐天地间，愧仰而怍俯。

所以猿鹤居，不嫌蓬藋拄。可惜秋风至，送君又南浦。
题杭太史堇浦
高文照（清代）

荔子焦花国，雷耕瘴母乡。山川閟秦汉，草木管兴亡。

集有《虞衡志》，归无陆使装。空留佳句满，传唱到珠娘。
题胜光怡道轩
陈白（宋代）

了了无凝滞，谁人知此心。
开池待海月，种树宿沙禽。
白雪盈青简，古风生素琴。
由来大隐者，何必在山林。
题盱眙第一山
郑汝谐（宋代）

忍耻包羞事北庭，奚奴得意管逢迎。
燕山有石无人勒，却向都梁记姓名。
途次维扬望京口寄白下诸公
蒋涣（唐代）

北望情何限，南行路转深。晚帆低荻叶，寒日下枫林。

云白兰陵渚，烟青建业岑。江天秋向尽，无处不伤心。
曹华国之子赠诗次韵答之
李廌（宋代）

平生曹华国，志意多感慨。
应埃迷俯仰，肮脏游方外。
余尝贤若人，心以古人待。
食蘖甘有味，舐蜜遇潜虿。
赍恨没九原，长屯竟无泰。
宿草揜一丘，长夜遂千载。
喜君好男儿，赠语颇刚快。
弓裘解传业，门户兹有赖。
文章第美身，长门不须卖。
送友人丧二绝
陈东（宋代）

初成大厦势巍巍，有意于门驷马车。
未乾壁土君先已，贺燕翻随吊鹤飞。
赠友人三首 其二
李白（唐代）

袖中赵匕首，买自徐夫人。玉匣闭霜雪，经燕复历秦。

其事竟不捷，沦落归沙尘。持此愿投赠，与君同急难。

荆卿一去后，壮士多摧残。长号易水上，为我扬波澜。

凿井当及泉，张帆当济川。廉夫唯重义，骏马不劳鞭。

人生贵相知，何必金与钱。
灵谷探梅 其三
屈大均（明代）

几树傍朝阳，犹承日月光。白头宫监在，攀折荐高皇。

上苑樱桃尽，华林苜蓿长。春风空有意，先到独龙冈。
堂前井
王禹偁（宋代）

公署在山上，凿泉深且清。
一杯水溜满，六月火云生。
利物诚煁拜，投钱恶近名。
饮之何以报，官况与诗情。
寻镇山楼故址，因登城四眺，越日遂游城北诸山十二首 其十二
丘逢甲（清代）

龙楼凤阁倚天尊，肃立群山万骑屯。戎马书生豪气在，三台高处望中原。
赵魏公黄葵
袁华（明代）

天上王孙白玉堂，曾瞻黼扆御袍黄。寸心倾日应多渴，露泻金茎赐一觞。
寄梅
杨公远（宋代）

方愧无由洗俗尘，喜逢竹外一枝春。
看来未敢轻攀折，待侑诗篇赠故人。
满江红（镇安女兄生日）
李处全（宋代）

清晓高堂，春晚处、旧红新绿。耸曩昔、蟠桃初种，更并潭菊。强健老人松下鹤，森荣孙子霜中竹。看共持、寿斝祝期颐，倾＿醁。

烘晴书，炉烟馥。连永夜，笙歌簇。喜一时欢意，何人兼足。早愿诸甥成宅相，便从明岁开汤沐。向年年、今日度新腔，调仙曲。
古源
释绍昙（宋代）

七佛相承寿脉深，只图入水见长人。
截流机有青波路，天下滔滔谁问津。
过定思族翁斫鲙作 其一
屈大均（明代）

水出鲜鳞作鲙宜，蛮姜蜜酒沃红肌。相遇一味鱼生足，不必重为鸡黍期。
驯虎岩
陈洵直（宋代）

骨横虎口孰当雄，处士临坛风自从。
猛伏丹成俱解化，至今灵草记深踪。
渔歌
李彭（宋代）

骂佛骂人新孟八。是非窟里和身拶。不惜眉毛言便发。门庭滑。红炉大能鞲生杀。
偶书呈公胜
强至（宋代）

朔吹朝还暮，繁云凝复开。
不能成雪意，只解作寒媒。
薄宦家千里，长吟酒一杯。
西邻郑夫子，乘兴几时来。
林殿院挽词
徐积（宋代）

吁嗟人兮，而有斯人。以义为质兮，以刚守身。内明白而外昭哲兮，气貌甚真。

动则不苟兮，可使之为国，可使之为民。使之为国兮取义舍生，使之论事兮倾出赤心。

世方好柔兮我方刚，彼为辕下驹兮我方鹰扬。彼作威之臣人莫敢当，我方藐视兮直攻其强。

彼作福之臣兮烹煎牛羊罗列酒浆，我方折其匕箸兮覆杯而不尝。

以甘易苦兮自以为常，以退为进兮如寝诸床。所往所居，不察刀笔者害兮簿书有蔽。

隐必露兮伏必发，照奸胆兮破奸穴。小奸积忿兮五脏欲裂，大奸睚眦兮其眦有血，口且欲吞兮齿且欲啮。

何诬之不诬何说，哆兮侈兮三寸之舌。颜渊偷饭，曾参斗杀。

慈母投杼兮其谁不信，所赖公明兮得无悔吝。夫何不幸兮人之云亡，谁司有命兮付与之不长。

揭丹旐兮归晋疆，望江湖兮归故乡。太行山上秋风起，度浮梁兮盟津水。

符离东畔更凄凉，山阳犹有旧吟窗。吴人俱望扬子江，素车白马迎道旁。

故人亦有孤与孀，更忧今岁寒无裳。洞庭橘柚正青黄，鲈鱼鲙美莼羹香。

且缓哀铃送酒觞，一辞白日掩玄堂。玄堂一掩难开扃，夜复夜兮何时停。

负高才兮成郁郁，揭高义兮徒冥冥。一心在兮湖水清，万事空兮山月明。

悲恸处，是松陵，云惨兮，鸟哀鸣。念骨肉兮摧心形，须鬓班兮涕纵横。
自赞善相
王迈（宋代）

三分相士七分非，又似枯臞又似肥。
好待功成名遂后，烦君只画着蓑衣。
送詹司业
陈师道（宋代）

学舍论交二十年，白头相对固依然。
才难孰为吾君惜，果满宁容我辈先。
熟路长驱聊缓步，百全一发不虚弦。
故怀未尽还成别，饱惯人间不更怜。
物外杂题
陆游（宋代）

市墟沽斗酒，独酌复高歌。
一笑语观者，比君更事多。
过象州
陈藻（宋代）

都无一物作生涯，坊巷萧条有几家。
料得寒梅应怅恨，满城开作寂寥花。
酬安之罢赴真率会
范纯仁（宋代）

席上多佳客，非君众不怡。诗词虽有激，诚意在相思。

朋旧难疏间，年龄合养颐。何如两俱便，忺出莫推辞。
一落索
王安中（宋代）

欲访瑶台蓬岛。烟云缥缈。清游却到凤皇池，听檀板、新声妙。

天上除书催早。人瞻元老。东风烟柳罩河堤，更何处、深春好。
满庭芳
周纯（宋代）

脂泽休施，铅华不御，自然林下真风。欲窥馀韵，何处问仙踪。路厌横桥夜雪，看暗淡、残月朦胧。无言处，丹青莫拟，谁寄染毫工。
遥通。尘外信，寒生墨晕，依约形容。似疏疏斜影，蘸水摇空。收入云窗雾箔，春不老、芳意无穷。梨花雨，飘零尽也，难入梦魂中。
夜起来
郭翼（元代）

秋生临水殿，月过望仙台。歌吹无聊赖，愁吟夜起来。
泊邑城
林承芳（明代）

独岸沿官驿，他山对浦城。刺连千树密，花杂一溪明。

野鸟窥人立，渔舟隐浪轻。淹留已昨日，未敢负生平。
高士咏。颜歜
吴筠（唐代）

高哉彼颜歜，逸气陵齐宣。道尊义不屈，士重王来前。

荣禄安可诱，保和从自然。放情任所尚，长揖归山泉。
南乡子（春雪）
张鎡（宋代）

翠袖怯春寒。对雪偏宜傍彩阑。弱骨丰肌无限韵，凭肩。共看南窗玉数竿。

羔酒莫留残。更觉娇随饮量宽。小立妖娇何所似，风前。柳絮飞时见牡丹。
次韵董伯懿松声
王安石（宋代）

天机自动岂关情，能作人间物外声。
暝聒一堂无客梦，晓悲千嶂有猿惊。
庙中奏瑟沈三叹，堂下吹箫失九成。
俚耳纷纷多郑卫，直须闻此始心清。
归来桥
曾几（宋代）

安车过桥时，童稚皆喜舞。
题柱作归来，元无长卿语。
闰十二月三日蒸燠其夜迅雷大雨同鲁南纪变一首
顾璘（明代）

季冬闰月忽暄燠，惊见蚊𧉬当户飞。自缘雷雨好解作，谁道阴阳难范围。

四时吕览有定令，五事箕畴无少违。为检金縢看故事，分明人道应天机。
和刘后村梅花百咏
方蒙仲（宋代）

驿处徘徊磴处缘，任教人唤作梅颠。
赊它陆凯二十字，唤起杜陵三百年。
欧阳文忠公修
林弼（明代）

文忠俊迈才，身值熙盛世。侃侃树忠节，堂堂决大义。

文章擅家法，浮靡振时弊。四贤称庆历，重轻实公系。

补衮成天功，荷橐裨国是。平章五代史，炳若春秋义。

天方昌斯文，公获申厥志。台阁讵为宠，郡县岂云弃。

所思在稷契，君臣尧舜似。六一漫自名，醉翁聊自记。

汝南终老心，西江敦本意。风流与文采，至今光后裔。

我来郑公乡，怀贤增仰企。崇祀属多故，揭虔慨无地。

低头拜东山，千仞郁苍翠。
余于汪推官别墅睹壁间蜀道山水欲赋未能一夕
汪炎昶（宋代）

满壁簪业墨未昏，牵情一夜役吟魂。
舟掀波浪经巫峡，袖扑云烟度剑门。
九折乍惊身出险，三声独似耳闻猿。
无端一事留遗恨，欠觅浣花溪上村。
李牧
徐钧（宋代）

良将身亡赵亦亡，百年遗恨一冯唐。
当时不受谗臣间，吕政何由返故乡。
桂堂
吴芾（宋代）

长恨年年月窟秋，无人共拍酒船浮。
君家双桂开时节，我欲从君载酒游。
饱仙
徐积（宋代）

谁道真人能辟谷，先生每食无馀肉。邻家便是忍饥仙，糊口之粮犹不足。
次韵草堂二首
杜范（宋代）

中秋有约醉南湖，料此清光已不孤。
枕上不堪良夜永，起来犹强作伊吾。
梅花七律 其四
张道洽（宋代）

清白家风不染尘，冰霜气骨玉精神。腊前恰见无多蕊，天下还他第一春。

香在雪天孤有韵，影于月地四无邻。逃禅未到天然处，笔底如何写得真。
重过泰山 其二
葛昕（明代）

偶过小轩逢道士，飘然示我步虚声。明月临川风影静，浑忘身在玉虚京。
竹林七贤图
郑思肖（宋代）

清谈何补晋江山，谁与中原了岁寒。惟有白云三四片，飞来自向古琅玕。
更漏子·烛消红
赵长卿（宋代）

烛消红，窗送白。冷落一衾寒色。鸦唤起，马忘行。月来衣上明。
酒香唇，妆印臂。忆共人人睡魂蝶乱，梦鸾孤。知他睡也无。
怀五布衣并及石东村
雷鋐（清代）

我获布衣交，邂逅五君子。久知廌青山，幽芳殊凡蘤。

愿言采其英，潜见不殊旨。因之访石闾，矮屋拥书史。

落落谈古今，贫哉病以死。更有抱光君，被褐远金紫。

一室抱微尚，古琴自悦耳。三子臭如兰，何幸不我鄙。

且得两陈君，考槃各永矢。一在北之廛，一在南之涘。

北学宗洛闽，屡空道可企。南学共源流，贫亦正同轨。

老矣均无儿，弟子供滫瀡。我造北陈庐，床灶杂杖几。

南陈会鸳湖，答拜人扶起。合之以石闾，三陈堪并峙。

三君未盍簪，我乃得蹑履。抱光云近朱，廌青曰御李。

廌青与南陈，神交频托鲤。试问与北陈，握手当何似。

爰有石东村，廌青忘彼己。石闾与抱光，东村辄倒屣。

东村以子贵，不获布衣比。我怀五布衣，并作东村诔。

亡者杳莫追，存者劳予跂。洁身各有归，相期唯一是。

以此志知心，石交亦足喜。天下岂无人，渺然思彼美。
郢中怀古二首 其二
区怀瑞（明代）

方城汉水旧城池，曾是先王命履綦。敛缴未加云上雁，阻兵宁负泽中麋。

楩楠杞梓名相亚，猿鹤沙虫化更疑。不见武关三户怨，亡秦张楚总因时。
游新城汪园步遂堂先生韵 其一
金兆燕（清代）

主人缘爱客，载酒访林岑。逸兴同嵇吕，高怀友尚禽。

城隅荒径僻，江步晚云深。暂作开笼翮，随君豁素襟。
源师栖云庵
李戬（明代）

一片闲云懒作霖，悠悠偏契老禅心。袈裟挂影晴犹湿，笃耨熏炉气自沉。

出岫不随飞锡远，护关长是住山深。我来欲借倪床卧，咫尺西岩杳莫寻。
客中有感
殷尧藩（唐代）

天地一身在，头颅五十过。流年消壮志，空使泪成河。
青青陵上柏
郑学醇（明代）

亹亹玄象运，羲御东西驰。年命若飙忽，斗酒无常期。

往日不可再，来日安可知。蟋蟀赋岁暮，为乐毋乃迟。

宛洛美游戏，宫阙何巍巍。轩车日击毂，冠盖相追随。

田窦互倾轧，宾客以盛衰。君但骋逸足，揽策随所之。
依韵和子骏雪山图
文同（宋代）

一白溪山六幅中，其间雪意与云容。
君应记得飞仙下，飚驭亭前此数峰。
并蒂芙蓉
晁端礼（宋代）

太液波澄，向鉴中照影，芙蓉同蒂。千柄绿荷深，并丹脸争媚。天心眷临圣日，殿宇分明敞嘉瑞。弄香嗅蕊。愿君王，寿与南山齐比。

池边屡回翠替，拥群仙醉赏，凭栏凝思。萼绿揽飞琼，共波上游戏。西风又看露下，更结双双新莲子。斗妆竞美。问鸳鸯、向谁留意。
郊游道中风寒甚
王慎中（明代）

风寒瑟瑟吹我襟，马尾直竖蹄难任。前瞻功德物色杳，还顾灵藏钟声深。

万山松桂凄凄落，更有饥鸦啼樕槲。仆夫威迟号无衣，客子萧骚恋行乐。
残春三绝
张耒（宋代）

阑干倚遍更消魂，春到淮南得几分。
袅袅柳枝烟雨湿，画楼残角送黄昏。
五门街望有题
蒋贻恭（五代）

我皇开国十馀年，一辈超升炙手欢。

闲向五门楼下望，衙官骑马使衙官。
丙子冬至夜酒醒
李覯（宋代）

尽道一阳初复时，不期风雨更凄凄。
凌晨出去逢人饮，沉醉归来满马泥。
多恨恐成干斗气，欲言那得上天梯。
灯青火冷睡半醒，残叶打窗乌夜啼。
依韵和浙宪任度支
邵雍（宋代）

官路寻真已得真，可堪轻负洛城春。
江湖想望三千里，休使乡朋想望频。
柳州峒氓
柳宗元（唐代）

郡城南下接通津，异服殊音不可亲。
青箬裹盐归峒客，绿荷包饭趁虚人。
鹅毛御腊缝山罽，鸡骨占年拜水神。
愁向公庭问重译，欲投章甫作文身。
甲午正月初七日于严介溪公所寓山池作瀛洲会是日会者八公分得七言长句体为八仙歌
湛若水（明代）

元日人日连晴明，三阳交泰阳道亨。燬规魄渊吐华精，瑞台八仙排云行。

锡声鹤御风泠泠，琼琚玉佩空中鸣，冠盖闪烁如流星。

主人自是爱敬客，拥帚下阶倒屣迎。恍闻异香生四座，华筵徐开孔雀屏。

烹鲸炮凤煮麟髓，八珍水陆陈前庭。美酒近寄金华仙，玉露下浥来金茎。

琉璃滴沥珍珠清，琼浆交迭玉糁羹。渺然一山在池北，宛隔弱水如蓬瀛。

鹓鸯宝鸭立洲渚，酒徒词客皆仙灵。试问主人为谁氏，无乃西蜀严君平。

自言神降奎壁星，先时历历知前生，下与云鸟纪官名。

函谷传家许旌阳，育神灵宝来帝乡。暂出紫微司天仓，岁计出入为经常。

紫岩前身是刘晨，天台来侍玉皇前。旧从日讲来经筵，亲受符玺统军民。

姬公留后机务身，玄庵元是治仙官。清卿灵骨交天神，道流仙子出其门。

愿公玄之而又玄，双脩性命道义存。方山崔嵬张紫阳，帝命督储下玉堂。

满期天粟盈仓箱，庸为时弊祛秕糠。钟石缩地如长房，长安市上壶中藏。

翰苑银台高穹苍，后与疲癃施药方。介立节介如逋仙，早读中秘游木天。

苦辞司业参纳言，夙夜惟允天喉咽。贱子本住甘泉宫，别馆增城仍九重。

天乙降精来地中，白业面壁烟霞东。陆沈金马二十冬，恭命三礼绝天通，凡骨未脱非仙踪。

今夕何夕良会同，坐令玉烛回春风。酒阑云散月明空，他日莫须誇八龙。
妆罢偶成
费墨娟（清代）

一庭红影上帘钩，妆罢低徊下小楼。今日特盘时样髻，明朝真个懒梳头。
东川高仆射
李洞（唐代）

油幢影里拜清风，十里貔貅一片雄。三印锁开霜满地，

四门关片月当空。泉浮山叶人家过，诏惹垆香鸟道通。

新起画楼携客上，弦歌筵内海榴红。
泾渭扬清浊
吕牧（唐代）

泾渭横秦野，逶迤近帝城。二渠通作润，万户映皆清。

明晦看殊色，潺湲听一声。岸虚深草掩，波动晓烟轻。

御猎思投钓，渔歌好濯缨。合流知禹力，同共到沧瀛。
己酉岁十一月二十六日避寇至龙潭院十二月十五日作五首 其二
洪炎（宋代）

突兀山椒寺，披榛二百年。刹从吾祖卜，席是里僧传。

溪送无尽水，林供不断烟。囊中有馀粒，假息且安眠。
侄孙仲晦亦龙和前诗甚佳其家有林塘之胜兄弟
戴复古（宋代）

有母身长健，无营家自丰。
林塘孝子宅，诗礼古人风。
垅亩秋成后，弟兄和气中。
时闻有佳话，常欲访王戎。
句
王建（唐代）

单于不向南牧马，席萁遍满天山下。（《咏席萁帘》）

却公不易胜，莫著外家欺。（见《事文类聚》）

锦江诗弟子，时寄五花笺。（以下见《海录碎事》）

花烧落第眼，雨破到家程。

一朝金凤庭前下，当是虚皇诏沈曦。

宣城四面水茫茫，草盖江城竹夹墙。
丹元子步天歌 其三 南方七宿
王希明（唐代）

柳，八星曲头垂似柳。近上三星号为酒，享宴大酺五星守。
月黑
袁桷（元代）

月黑斗杓转，昏昏古柳壕。干掫寒戍响，窣堵乱乌号。

风定归潮急，门深落叶高。向来江上意，无语独萧骚。
次仲禹迓叔禹西归韵二首
洪咨夔（宋代）

坡颍风流几许年，依然夜雨落花边。
白头故媪斧忘轑，红颊诸孙衣解牵。
聚雁沙平江百折，养鹅水暖柳三眠。
行厨洗玉更为寿，父老来看许近前。
寄题梵天圣果二寺兼简昭梧二上人
释智圆（宋代）

楼阁耸岧峣，参差极云际。
高窗晓色先，晚景馀霞丽。
寥寥群动息，冥心远尘世。
游仙都观五首
吴芾（宋代）

策杖行行入翠微，步虚山下久忘归。
幽栖宜有中林士，何事斯人近世稀。
赠传灯 其一
林干（宋代）

解印归来卧白云，风尘总不到松筠。身从宝盖依华座，手散天花听梵文。

五峙法空霞作绮，一龛慧月虎成群。□知随处皆莲士，何事幽溪两地分。
同诸孙赋冰箸
苏简（宋代）

雪堆屋背已崔巍，沟瓦垂冰冻不摧。
乳石骈罗疑在谷，遗簪璀璨俨成堆。
沍寒侵被怜衰老，咀嚼鸣牙忆尚孩。
自是中原验时令，江南春候亦难裁。
汉宫春·立春日
辛弃疾（宋代）

春已归来，看美人头上，袅袅春幡。无端风雨，未肯收尽余寒。年时燕子，料今宵梦到西园。浑未办、黄柑荐酒，更传青韭堆盘？
却笑东风从此，便薰梅染柳，更没些闲。闲时又来镜里，转变朱颜。清愁不断，问何人会解连环？生怕见花开花落，朝来塞雁先还。
中秋十七夜留康德涵饮二首 其一
何景明（明代）

飘风会浮云，白曜奄西藏。羁人惜短晷，眷此秋夜长。

长夜无与晤，所怀浩难忘。君子枉光驾，嬿婉情未央。

披轩待流月，展转错华觞。临觞惨不御，对景久徬徨。

郁雾暧庭阴，黯黯如降霜。流波委颓魄，兹岁渐以更。

消长互相谢，盛满安可常。勖哉君子心，谦谦道弥光。
长安门西道苑墙雨后经眺作
汤珍（明代）

紫宫黄屋邃森沉，驰道周庐肃羽林。
树里啼莺清禁切，雨余流羽御沟深。
松篁并落钟山翠，云雾长依汉殿阴。
此日歌讴欢在镐，草茅何以嗣华音。
蜀中登第答李搏六韵
裴廷裕（唐代）

何劳问我成都事，亦报君知便纳降。蜀柳笼堤烟矗矗，

海棠当户燕双双。富春不并穷师子，濯锦全胜旱曲江。

高卷绛纱扬氏宅，半垂红袖薛涛窗。浣花泛鹢诗千首，

静众寻梅酒百缸。若说弦歌与风景，主人兼是碧油幢。
次韵
叶茵（宋代）

举世一枰棋，谁能著著奇。
懒皆安乐法，醉即太平时。
梅雨飞不断，茶烟凝欲垂。
吟诗为无事，多事又因诗。
隐者图
家铉翁（宋代）

微吟缓策过桥来，天际轻阴日未斜。
指点前村竹深处，更寻钓叟问生涯。
次韵在伯对雪见示
赵蕃（宋代）

初迷庭砌与墙阴，旋著遥山及远林。
飘洒故看朝已积，缤纷更觉昼弥深。
东都皎皎关门卧，鲁国寥寥振履音。
作气再衰三则竭，强拈愁笔和高吟。
和许给事伤牛尚书
刘斌（唐代）

名臣不世出，百工之所求。况乃非常器，遭逢兴运秋。

符彩照千里，铨衡综九流。经纶资百物，樽俎寄皇猷。

韶濩倾复理，典礼紊还修。虽贞栋梁任，兼好艺文游。

伫闻和鼎实，行当奉介丘。高衢翻税驾，阅水遽迁舟。

传呼更何日，曳履闻无由。归魂藐修路，征棹舣邗沟。

林薄长风惨，江上寒云愁。夜台终不曙，遗芳徒自留。
柳梢青 闺情
陈维岱（清代）

底事销魂。为逢秋社，燕子抛人。十二回阑，时时闲倚，划遍钗痕。

倦来枕压香云。忘卸却、犀簪辟尘。一梦初回，几番愁见，孤独黄昏。
送宁极还山
韩维（宋代）

晨冰结车辙，朔野风正厉。
君行良亦勤，正与苦寒值。
超然出门去，曾不顾我议。
譬如云飞鸿，势不受维挚。
开笼姿其往，万里在展翅。
场功十月毕，田家足豳事。
儿童樵牧归，荆扉寂已闭。
燃薪烛茅屋，并坐侄与弟。
自爱村醪熟，或以山鹿馈。
冻蔬劚青黄，寒药煮根柢。
从容温饱间，万事一无累。
嗟予不得往，注目云接地
贺陈鉴霖新婚三首 其一
徐搢珊（清代）

银河耿耿夜迢迢，直似双星渡鹊桥。我道人间胜天上，女牛会隔一年遥。
自吟拙作因有所怀用香山原韵
郑如兰（清代）

人生贵适意，安用妄营为。汲泉品佳茗，兴到便吟诗。

诗成不雕琢，一任人嘲嗤。或题招隐句，或裁游仙词。

时时自吟咏，悠悠寄所思。所思在古人，古今不同时。

韦柳与元白，夙昔梦见之。虫鸟鸣天籁，春秋各有司。

问我何为者，我亦不自知。
瑞鹤仙（秋思）
吴礼之（宋代）

风传秋信至。颤叶叶庭梧，飘零阶砌。年华迅流水。况荣枯翻手，存亡弹指。谁编故纸。论古往、英雄斗智。在当时、唤做功名，到此尽成闲气。

芏为行客，死乃归人，世同驿邸。十步九计。空捞攘，谩儿戏。忍都将、有限光阴萦绊，趁逐无穷天地。我真须、跳出樊笼，做个俏底。
热河三十六景诗 其二十一 青枫绿屿
玄烨（清代）

石磴高盘处，青枫引物华。闻声知树密，见景绝纷哗。

绿屿临窗牖，晴云趁绮霞。忘言清静意，频望群生嘉。
登石钟山望庐山
张治（明代）

庐岳亭亭翠万重，悬泉千尺挂飞龙。
石钟山下江如镜，映出青天五老峰。
上黄端明寿诗以竚期三入后一品见玄孙为韵
李吕（宋代）

器识谁能及，功名自有期。
一朝闻正论，亲切在彤墀。
闻秀实归自临安有新作戏以小诗寄之四首
王洋（宋代）

永丰西角绿丝垂，尽日无人可得知，
闻道梨园采新曲，长安十样画宫眉。
瞿唐峡
李石（宋代）

我行江南上峡来，系舟夜泊云雨台。
行到西川一万里，杜鹃声急桃花开。
村居
陆游（宋代）

石帆山下乐谁如？八尺轻舠万顷湖。
能酿人家分小榼，爱棋道顷寄新图。
条枚积地树鸡栅，沟港接筒浇芋区。
父子还家更何事，断编灯下讲唐虞。
苏幕遮（春情）
赵文（宋代）

绿秧平，烟树远，村燕声喧，凫雁归来晚。自倚阑干舒困眼。一架葡萄，青得池塘满。

饮先愁，吟又懒。几许闲情，百计难消遣。客路不如归梦短。何况啼鹃，怎不教肠断。
论语绝句一百首
张九成（宋代）

岂是区区务相师，寻常一事不容欺。
及阶及席方皆坐，犹告之曰某在斯。
泛湖次柳洲二首
曹勋（宋代）

净舍乘闲一苇航，入门松竹献清凉。
倚栏澄碧龟鱼乐，照眼荷花风露香。
和常父
孔平仲（宋代）

平生苦厌家为累，今日应如痛定人。群婢喧哗宁复有，孤灯潇定自相亲。

温寻简策评三豕，点缀文章学受辛。谁谓丹枫会愁客，深秋清思满江滨。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解 其七
孙承恩（明代）

披襟当明月，拂轸弹清风。于兹更弗怡，何处是欢悰。
大观闻喜宴六首 其四
郊庙朝会歌辞（宋代）

圣谟洋洋，纲纪四方。烝我髦士，观国之光。遐不作人，而邦其昌。

以燕天子，万寿无疆。
镜
罗邺（唐代）

昔岁相知别有情，几回磨拭始将行。

如今老去愁无限，抱向闲窗却怕明。
投宿繁昌徐氏水阁
郭祥正（宋代）

东池种莲子，西池养肥鱼。盈缸酿美酒，满盘具新蔬。

客来径一醉，疑是桃源图。此事未足议，弟兄皆业儒。

大弟已登科，高名动乡闾。季弟复连荐，豹变应时须。

长兄恬自养，云卧随卷舒。物至我则应，隐德良有馀。

客有醉吟叟，六月骑蹇驴。避暑寻名山，遂登君子居。

饮弄池上月，一宿能清虚。相看不相厌，欲去且踟蹰。
再韵呈诸公
程洵（宋代）

羞将华发照青衫，直拟凉秋整去骖。应聘岂能如水北，紬书何事尚周南。

江澄颇觉客愁破，山好那须世事谈。犹胜元琳日趋府，强持簪笏逐髯参。
齐天乐九首 其九
项鸿祚（清代）

湖山不醒笙哥梦，离觞又催南浦。听鼓官津，听钟野寺，听到垂浦风雨。

荷乡未暑，有丁卯同舟，载将诗去。剩我无聊，登高怀远更吟苦。

横桥谁念竨侣，城南天尺五，今日韦杜。鳌禁移家，鸥波泛宅，一样年年羁旅。

为君细数，算楚尾吴头，倦游重赋。问讯王郎，别来相忆否？
久雨新晴小步
赵完璧（明代）

云雨连朝不下堂，新晴小步玩庭芳。莓苔为我开清兴，是处氤氲翡翠光。
五石之瓠
庄子（先秦）

惠子谓庄子曰：“魏王贻我大瓠之种，我树之成而实五石。以盛水浆，其坚不能自举也。剖之以为瓢，则瓠落无所容。非不呺然大也，吾为其无用而掊之。”庄子曰：“夫子固拙于用大矣。宋人有善为不龟手之药者，世世以洴澼絖为事。客闻之，请买其方百金。聚族而谋之曰：‘我世世为洴澼絖，不过数金。今一朝而鬻技百金，请与之。’客得之，以说吴王。越有难，吴王使之将。冬，与越人水战，大败越人，裂地而封之。能不龟手一也，或以封，或不免于洴澼絖，则所用之异也。今子有五石之瓠，何不虑以为大樽而浮乎江湖，而忧其瓠落无所容？则夫子犹有蓬之心也夫！”
太公钓鱼图
陈昌（明代）

炮烙烟生醢鄂侯，人心天命已归周。如何未入非熊兆，尚向磻溪下直钩。
长毋相忘汉瓦歌
蒋湘南（清代）

沈初明死天已老，零落通天台下表。汉宫片瓦留下间，犹带铜下泪痕小。

泪痕绿涴苔钱细，回文如唤奈何帝。帝恩如海无时休，廷尉先传下酂侯。

未央酒热枭后怒，又看烹狗如烹兔。君臣富贵已相忘，夫妇恩爱何能长。

尽羡瑶官栖翡翠，谁怜梦雨飘鸳鸯。鸳鸯密密银云敛，相思魂绕麒麟殿。

金镮有诏索前鱼，凤辇无声求故剑。别有柔情袅碧丝，笙歌隔院梦醒时。

春雨黄金私买赋，秋风白扇自吟诗。此际轻抛如瓦砾，此时清泪如珠滴。

董侯玉印邓家铜，反盟鼎券同休戚。岁星笑杀博士愁，兰茳密织鱼鳞稠。

功臣美下俱已矣，凉风只住殿西头。
送周密学
司马光（宋代）

玉帐前茅举，铜鱼左契分。平生公望著，期月政声闻。

陌上壶浆溢，潭边花气曛。遥知待新将，民物两欣欣。
破阵乐
张祜（唐代）

秋风四面足风沙，塞外征人暂别家。

千里不辞行路远，时光早晚到天涯。
浣溪沙
耿时举（唐代）

露压蔷薇金井栏。辘轳声断碧丝乾。辽阳无信带围宽。花落池塘春梦静，月生帘幕夜香寒。闲愁无力凭阑干。
菊花
赵汝绩（宋代）

汛扫官厅顿菊栽，老兵怕碍客车来。
费人早晚勤浇灌，何以篱边自在开。
六月四日大水
周紫芝（宋代）

夜雨声喧万壑雷，奔流明日自天来。深疑瓠子河初决，复讶浮天堰始摧。

水涸成梁真漫尔，天行乘橇信悠哉。望中何物关诗眼，银海光中碧玉堆。
见樵者作
张琦（明代）

苍绿满山碛，乱红飞野烟。丁丁弄山斧，触手香于荃。

荷锸带月归，老鹿洞口眠。携壶跨鹿去，飘若山中仙。
五杂组诗二首 其一
胡应麟（明代）

五杂组，中天霞。往复还，贯月查。不获已，遇龙蛇。
呈周昭礼二首
赵蕃（宋代）

又向江头觅去船，故山归路反茫然。
秋鸿社燕各千里，落日残霞同一川。
酒得老兵犹可饮，诗须我辈始堪传。
经行到处无生景，平日梦中今目前。
出居庸关
顾嗣协（清代）

巉岩形势好跻攀，粉堞高楼一望间。自有天威临绝塞，不因地险恃雄关。

冲云涧雪悬千丈，扑马尘沙失万山。哀角悲笳听渐近，何堪落日照征颜。
复病三首
苏辙（宋代）

病作日短至，病消秋气初。
山深足氛瘴，俗俭少肴蔬。
药乱曾何补，心安当自除。
朝廷闵流落，已是脱迁居。
寒作埋冰雪，热攻投火汤。
今生那有此，宿业未应亡。
委顺一无损，力争徒自伤。
颓然付一榻，是处得清凉。
一病五十日，复尔当解官。
不才归亦乐，无食去犹难。
黾勉人应笑，低徊意已兰。
旧师摩诘老，把卷静中看。
至猪钩沙
蔡莱（宋代）

江树栖烟暝色浮，波声不动月华流。浪花千顷潮平岸，兴入春风万斛舟。
检田
杨时（宋代）

寻仑上层岗，随冲出高原。
烟火一里余，鸡犬遥相闻。
瘠壤仅容席，讼牒徒纷纶。
齐魏两蜗角，况复三家村。
举世竞豪末，薄俗宁足论。
吾衰过元亮，欲辨已忘言。
扬州
周士彬（清代）

青楼歌舞胜杭苏，花月神仙总一途。骑鹤腰缠争艳羡，无人解道董江都。
十六夜
孔平仲（宋代）

明夜更无今夜灯，都人为此不胜情。皆愁隔岁期犹远，共约追欢直到明。

君饮露台春易醉，我眠书馆月同清。东风亦有相撩意，梦觉犹传弦管声。
灯下晚餐示子遹
陆游（宋代）

家贫短衣不掩骭，空庖凄凄灶不爨。
老翁八十忍饥熟，兀坐空不日常旰。
今年闰余九月寒，那敢遽议南山炭。
艰难幸复致一餐，餔啜灯前百忧散。
遹子挟册于于来，时与乃翁相论难。
但令歆向竟同归，门前藉湜何忧畔。
阮郎归·薄罗生色画酴醿
佚名（宋代）

薄罗生色画酴醿。酴醿满架时。隔池贪看燕争泥。坠双红荔支。销金字，晚唐诗。夹纱团扇儿。自遮微雨傍花归。个情天得知。
昌书记画驯猿
李彭（宋代）

巫峡猿啼向曙，云何却在樊笼。想见珍羞豢养，翻思槲叶微风。
漫成
李洪（宋代）

能安寂寞兴何长，自觉无机称坐忘。
一溉成功心尚在，五禽为戏学无方。
病来乍怯衣裳裌，秋至新尝橘柚香。
欲识道人真静处，南华一卷是医王。
留别博州官杨丹
张咏（宋代）

郊亭欲别时，霜叶翻空日。
男儿志在乘长风，去便离忧惨颜色。
镆铘煌煌对尊酒，醉舞不成空握手。
耻唱悠悠易水歌，羞折丝丝关外柳。
我欲为君操峻节，研清词，
古来贤圣同驱驰。连城白壁不足道，
济时才略为藩篱。一以答惠贶，
再欲酬心知。从今明月夜，
应有远相思。
和张邦兆秋兴三首 其二
祁顺（明代）

短笛寒砧近报秋，兴来频倚夕阳楼。霜林落叶雨声急，石洞出云山气幽。

怀土仲宣多感慨，思莼张翰最风流。侬家亦有耕渔乐，紫蟹肥时酒正篘。
送娄士琏之官四川仁寿分韵得知字
林温（明代）

见说蜀中天下奇，一官万里去何之？云连古栈驱车远，江
绕盘涡入棹迟。
落日秋风神禹庙，黄鹂碧草武侯祠。
寻幽好载郫筒酒，县令相过是故知。
杂兴四首
刘克庄（宋代）

尚记青灯同讲贯，安知白首始遭逢。
向来众论称雏凤，岁晚同时拜老龙。
王承可再示次韵
张守（宋代）

为寮东越肯忘年，南越相逢两皓然。杜守谬容居召后，杨文那敢在王前。

谁能狡兔营三窟，深羡神龙袭九渊。便合从公下吴会，济时无术拟求田。
【仙吕】赏花时_卧枕着床染
未知作者（元代）

卧枕着床染病疾，梦断魂劳怕饮食。不索请名医，沉吟了半日，这证候儿敢
跷蹊。

【幺】参的寒来恰禁起，忽的浑身如火气逼。厌的皱了双眉。豁的一会价精
细，烘的半晌又昏迷。

【煞尾】减精神，添憔悴，把我这瘦损庞儿整理。对着那镜儿里容颜不认得，
呆答孩转转猜疑。瘦腰围，宽尽罗衣，一日有两三次频将带缋儿移。觑了这淹尖
病体，比东阳无异，不似俺害相思出落与外人知。

只为多情忒俊雅，月下星前拖逗煞。掩映着牡丹花，潜潜等等，不见劣冤家。

【幺】今夜相逢打骂咱，忽见人来敢是他。只恐有争差，咨咨认了，正是那
娇娃。

【煞尾】悄悄吁，低低话，厮抽抒粘粘掐掐。终是女儿家不惯耍，庞儿不甚
挣达。透轻纱，双乳似白牙。插入胸前紧紧拿，光油油腻滑。颤巍巍拿罢，至今
犹自手儿麻。春夜深沉庭院幽，偷访吹箫鸾凤友。良月过南楼，昨宵许俺，今夜
结绸缪。

【幺】两处相思一样愁，及至相逢却害羞。则是性儿柔，百般哀告，腼腆不
抬头。

【煞尾】你温柔，咱清秀，本是一对儿风流配偶。咫尺相逢说上手，紧推辞
不肯成头。又不敢久迟留，只怕奶母追求。料想伊家不自由，空耽着闷忧。虚陪
了消瘦，不承望刚做了个口儿休。
读史八首 其三 陈蕃
葛胜仲（宋代）

阉尹流凶遍海隅，飞章露奏计诚疏。黄门诏狱空忠鬼，天下何因遂扫除。
读飞香圃诗草二首 其二
安道（清代）

笔花时露剑花锋，纸上烟霞带露浓。我本青盲争快睹，分明初日出芙蓉。
和人韵赠北山僧
赵师秀（宋代）

又得相逢闲寺里，凡人多笑太无营。
谁知见事心先懒，未说寻幽足已轻。
二月春风添树色，一山夜雨失泉声。
谢师更作重眠约，来往云消两日晴。
过建阳二首
刘克庄（宋代）

白布裙襦雪满颠。携扶伛偻拜车前。
皆言庾氏相因粟，犹是君侯不饮泉。
自昔活民须有备，即今去客愧无权。
愚公老矣痴如故，长把心灯望后贤。
真人谣
佚名（唐代）

有一真人在冀川，开口持弓向外边。
寄张天觉
孔平仲（宋代）

手弄毛锥掷钓蓑，衰年远使尚婆娑。女缘被妒多闺怨，心欲安禅学鸟窠。

果有壮图希剑履，复何高论隐松萝。维摩弟子张天觉，见说平生事揣摩。
落梅
方蒙仲（宋代）

青冢锁香魂，罗浮埋玉质。
美人薄命多，临风空太息。
碎金鱼
陈尧咨（宋代）

陈尧咨善射，百发百中，世以为神，常自号曰“小由基”。及守荆南回，其母冯夫人问：“汝典郡有何异政？”尧咨云：“荆南当要冲，日有宴集，尧咨每以弓矢为乐，坐客罔不叹服。”母曰：“汝父教汝以忠孝辅国家，今汝不务行仁化而专一夫之伎，岂汝先人志邪？”杖之，碎其金鱼。
潘延之挽词
洪刍（宋代）

肥遁攀巢许，幽光烛斗牛。长公辞汉世，孺子隐南州。

闭户荒三径，紬书综九流。欲寻高士传，端向古人求。
谢薛总干惠茶盏
徐照（宋代）

色变天星照，姿贞蜀土城。
视形全觉巨，到手却如轻。
盛水蟾输漾，浇茶雪片倾。
价令金帛贱，声击水冰清。
拂拭忘衣袖，留藏有竹籯。
入经思陆羽，联句待弥明。
贪动丹僧见，从来相府荣，
感情当爱物，随坐更随行。
九日闲居寄登高数子
钱起（唐代）

初服栖穷巷，重阳忆旧游。门闲谢病日，心醉授衣秋。

酒尽寒花笑，庭空暝雀愁。今朝落帽客，几处管弦留。
和唐人鸳鸯诗
林震（宋代）

徐开锦翼弄晴晖，半掩菰菱见面稀。睡里不知沙际暖，戏时端面浪花飞。

双栖绣被沾恩宠，并坐澄潭了道机。莫羡五侯池馆胜，与人相对亦依依。
陈同年梦溪，甲戌春偕计北上，路过兴济，壁间有五言长律一章，墨沈犹新而不着姓氏。诗曰 其一
马星翼（清代）

敢云朋旧遍长安，始信风尘物色难。笑我相非天下士，如何未作布衣看。
夜归
周端臣（宋代）

侧侧梅寒恋客衣，市楼灯比旧年稀。
酒徒歌伴凋零尽，独自吟诗月下归。
余姚董役海进有作
谢景初（宋代）

五行交相陵，海水不润下。
处处坏进防，白浪大於马。
顾予为其长，恐惧敢暂舍。
董众完筑塞，跋履率旷野。
使人安於生，兹不羞民社。
调和阴与阳，自有任责者。
省中二首
王安石（宋代）

大梁春雪满城泥，一马常瞻落日归。
身世自知还自笑，悠悠三十九年非。
晁无斁将之录示近诗有和其兄以道说之诗次韵以致区区兼简以道 其一
程俱（宋代）

往登妙高台，千嶂如聚墨。煌煌化人宫，屹立断鳌足。

题舆亦不恶，啸咏此浮玉。秕糠空在前，不谓公肯辱。

竟乖南州望，聊作信都福。吹竽定谁真，抱璞安忍哭。

高情禦外物，不计处与出。端如屋间籀，障以千步筑。

我穷居城南，瓮牖藩援秃。华裾每来过，暖语加帛粟。

洋洋埙篪音，珍重同结绿。吟毫久不濡，辱赠不敢独。

所惭春螽股，持抗不周触。
泉林行宫八景 其六 柳烟坡
弘历（清代）

清明时节轻丝翠，淡染朝烟新雨霁。此情此景始何年，又识何雨吟此际。

此际清吟恰值吾，梳风罥霭相扶疏。未藏金衣弄笙管，早教玉斧赦樵苏。

因怀点也善别撰，浴乎沂而风舞雩。
北山阁
周行己（宋代）

北山有高阁，暇日聊登游。临眺益惨怆，焉能写我忧。

轩轩皆崭石，激激瞰溪流。野鸟时上下，白云自沈浮。

徙倚事穷览，良时忽我遒。日匿西冈下，月出东岭头。

寒烟没树杪，劲风夹山陬。十月客衣单，不可重迟留。

缅望泾水滨，使我心悠悠。
寄题喻叔奇国傅郎中园亭二十六咏芦苇林
杨万里（宋代）

春有儿孙夏有朋，月中寒影雨中声。
腊晴销尽一园雪，为底林间雪不晴。
还丹复命篇 其十八
薛道光（宋代）

屏除人我守丹房，转觉光阴气味长。荣辱不随尘外客，但于金鼎鍊铅霜。
既为谊夫赋坟庐诗乃蒙和韵再成十首为谢兼简
郭印（宋代）

漏泄春光处，山寒已放梅。
痴儿元不识，须待百花开。
次韵秋崖落成
方岳（宋代）

高亭着处出奇峰，不枉平生此与浓。
力士铛随狂李白，华阳巾与郭林宗。
菊花篱落秋寥廓，山市人家翠叠重。
病起不论双足茧，层巅更欲试诗筇。
依韵和永叔见寄
梅尧臣（宋代）

春风约柳一片西，欲托鸟翼传音稽。
昨朝偶向东城去，草草又音骢马蹄。
长髯御史威正峭，沙堤来坐气吐霓。
我乘小驷虽甚瘦，喜见骖驭犹解嘶。
适闻南都接大尹，笑我出处今何迷。
耻趋捷径身已老，惩羹何用频吹齑。
蛟龙失水等蚯蚓，鳞角虽有辱在泥。
困居废井谁引手，岂得更望青云梯。
笔锋劲发若强弩，余力曾彻七重犀。
倦禽雄雌不饱腹，日暮徒念还巢栖。
大椿朝菌各有尽，此物何怪庄叟齐。
诚知豪侠自快乐，东郊南陌竞斗鸡。
胸中有道无广狭，包括宇宙在一稊。
何时与公去颖尾，湖水漫漫如玻璃。
世间会合固不易，况乃仕宦多相睽。
正似邮亭恋行者，未到止息空歌骊。
我贫尚不给朝夕，焉得负郭置稻畦。
筋骸幸且稍轻健，山水纵好无路跻。
傥公他时买田宅，愿以藜杖从招携。
吾儿诗书不足教，亦以助力於耕犁。
游东郊以园林无俗情为韵得情字二首
冯时行（宋代）

散漫藤萝外，飘然猿鹤情。
云山如有旧，草木半无名。
隔竹寺幡出，前村砧杵鸣。
乾坤清绝地，犹觉是升平。
风雨作
陈起（宋代）

无成老见过，望望太平歌。
惊雨愁扃户，闻风虑偃禾。
杯中醇止久，瓶底粟无多。
畎亩忧时切，天乎少警何。
途中
李若水（宋代）

马足疲长路，林端霁色开。
客程经十驿，村酒只三杯。
病叶迎秋落，疏云送雨回。
何当旋故里，趁日坐墙隈。
张执权主簿同二知县大夫入山作诗并以见赠亦次其韵
饶节（宋代）

我不学支公畜马作戏剧，道人不韵亦成癖。又不学云岩常说老婆禅，苦道炽然说墙壁。

归来挈杖访饮虹，携诗过我三士同。我喜坐之鹘壁峰，下视凛凛十八公。

诸人胸中何所有，文字万卷皆科斗。平生笔端自有口，簿书透处时一吼。

白面王孙金作鞭，怜渠政遭富贵缠。今朝此乐戒勿传，一笑蚊虻空过前。
钓矶
赵蕃（宋代）

公为浙东行，曾憩桐江碧。
汉节世闻风，羊裘人尽识。
妙觉书事二首 其二
孙觌（宋代）

隐几抛书坐，攲床听雨眠。僧来逢自足，盗去失青毡。

楚国虽三户，滕氓尚一廛。如今更何恨，端用酒为年。
宿成秀才水阁
赵湘（宋代）

卷箔无应永夜虚，凭栏还似钓鱼师。
床头雨细飘芦苇，池上灯寒照鹭鸶。
孤枕听泉随断梦，好风吹竹隔残棋。
主人不寐客魂爽，晓色欲来犹赋诗。
送梁宪易节漕蜀二首
彭龟年（宋代）

雨露收江上，星辰下益州。
有贤容在外，为国岂无谋。
德旨频将远，君心顿减忧。
不然那有此，定自启金瓯。
蝶恋花 其三 春暮旅怀，时正德四年也
陈霆（明代）

雨雨风风花事退。芳草愁痕，绿遍长亭外。辛苦杜鹃流血泪。

碧山春尽行人去。

城上楼高休遍倚。烟柳斜阳，总是伤心处。一点柔情风里絮。

遥遥去度长江水。
将至宋先寄相之二首
吴则礼（宋代）

树底树头无落英，晴鸠得得唤晚晴。
玉芽方入小分盏，故有鶬鹒来一鸣。
六月十九日同兰堂卞先生游广福寺次韵
徐元献（明代）

飞飞花雨散诸天，那得纤尘到眼前。高阁风多堪避暑，古台松老不知年。

客来莲社心神静，僧坐蒲团骨相仙。拟共读书分佛火，青藜何必更吹烟。
秋闲因小舟上南豅 其四
韩淲（宋代）

涧谷惭真隐，溪山欲浪游。流长宜逸桨，滩浅可移舟。

秋净云初薄，时丰雨未休。短篷吾自喜，知识有浮鸥。
观音思惟像赞
释法薰（宋代）

苦海深，悲愿广。
作是思惟，云何方便。
普使群生登彼岸。
念奴娇（瑞香）
刘景翔（宋代）

甚情幻化，似流酥围暖，酣春娇寐。不数锦篝烘古篆，沁入屏山沈水。笑吐丁香，紫绡衬粉，房列还同蒂。翠球移影，媚人清晓风细。依约玉骨盈盈，小春暖逗，开到灯宵际。疑是九华仙梦冷，误落人间游戏。比雪情多，评梅香浅。三白还堪瑞。尘缘洗尽，醒来还又匆翠。
秋蕊香 其一
晏殊（宋代）

梅蕊雪残香瘦。罗幕轻寒微透。多情只是春杨柳。占断可怜时候。

萧娘劝我杯中酒。翻红袖。金乌玉兔长飞走。争得朱颜依旧。
古诗四首呈刘行简给事丈 其二
庞谦孺（宋代）

一室守丘壑，四海无遐想。乐此邻里欢，坐阅草木长。

燕寝北窗下，枕几遂俯仰。清风动柴荆，白日照穷巷。

接目有佳色，到耳无惊响。乐哉心迹安，庶保神气养。

百年茅檐下，邈矣千载上。
春日思旧游寄南徐从事刘三复
许浑（唐代）

风暖曲江花半开，忽思京口共衔杯。湘潭云尽暮山出，

巴蜀雪消春水来。怀玉尚悲迷楚塞，捧金犹羡乐燕台。

蓟门高处极归思，陇雁北飞双燕回。
小雨
李覯（宋代）

已是蛟龙未肯忙，谁教螮蝀更相妨。
来时槁叶疏疏响，过后浮相片片光。
径草微滋垂粉汗，砌沙圆滴簇蜂房。
嗟予不及高飞鸟，先得天边几点凉。
霞山叶学谕家梅下饮二首
袁说友（宋代）

不待梅梢三两花，任他酒薄漫肴嘉。
恍然灵运穿林屐，妙矣王维入画家。
静听喔咿鸡唱晓，明分疏落雁行斜。
醉吟却是寻芳客，借取残冬一笑哗。
次韵张君倚春郊且速东山之游
卫博（宋代）

潋色岚光暖更妍，阴晴恰称养花天。
恼人春事浓於酒，得意莎茵软胜绵。
欲把风光供翰墨，直须仗屦蹑云烟。
知君已作东山兴，缓步何辞十里阡。
英宗皇帝挽辞三首 其三
韩琦（宋代）

蜃驾虽停洛，飙舆已溯天。空藏轩剑舄，不敢霸山川。

挽揭秋声外，旌翻夕照前。老臣非从死，何路答知怜。